मुंह ढिल्ला सुटियै गणेश कमरे दा बाह्र चली गेया। कवता उसी जंदे दिक्खै दी ही। सपाट पिट्ठ, ठिगना कद, घने घुंघराले बाल। मुंडी जियां कुतें ऐ गै नईं ही। इक लूनका बाऊ दा फंडाका उसी छुई गेया। पैह्ली बारीं उसने कमरे बिच नजर फेरी। कमरे दे चौथे हिस्से बिच छत्त गी छूंदियां लूनै दिएं बोरिएं दियां धरनां। उबड़-खाबड़ अग्गें गी बधे दे उंदे सिरे इयां लब्ब दे हे जियां कुसै ने बेढंगै पनै कन्नै कमरे बिच पत्थरें दी कंध देइये पार्टीशन करी उड़े दा होयै। फरशै दियां मैलियां इट्टां लूनै दी सेजला कन्नें गरसोड़ हियां। उन्दी टीप थां-कथां दा उखड़ी गेई दी ही। सामनी कंधै उप्पर लक्ष्मी जी दा इक पराना कलंडर-टाइप चितर टंगोचे दा हा। ओदे कन्नें गै इक बड्डी फोटो कुसै बजुरगै दी ही। पत्थराई दियां नजरां, मुरझाए दा मुंह, बिंद अग्गें गी बधी दी मुंडी। जीवन दा कोई लच्छन नईं। कवता सोचै दी ही मरनें पर गै ए फोटो खचोए दा लब्दा ऐ।